Terwyl die fisieke bymekaarkom van gelowiges ’n belangrike deel van kerkwees is, het ons intussen besef dat dit nie ’n absolute noodsaaklikheid is nie. Die meeste gelowiges se toewyding aan God het nie in hierdie tyd afgeneem nie. Inteendeel!
Ek is beïndruk deur die wyse waarop baie gemeentes sedert die eerste Sondag ná die begin van die inperking die sosiale media doeltreffend gebruik om lidmate te bedien. Ek reken wél dat die meeste gelowiges ná die inperking die samekoms van hulle geloofsgemeenskappe opnuut gaan waardeer. ’n Mens waardeer mos baie keer eers iets wanneer dit van jou weggeneem word.
Bekende wêreldpersoonlikhede het hul geloof en afhanklikheid van God in die openbaar bely. In Suid-Afrika is ’n reuse-gebedsinisiatief oor 50 dae onder leiding van hoofregter Mogoeng Mogoeng aan die gang. Ons president se toesprake word vir die eerste keer met ’n versugting na die beskerming van God afgesluit.
’n Groot deel van die mensdom het in ’n kort tyd tot die besef van hul broosheid en verganklikheid gekom, maar ook van hul afhanklikheid van God.